**Plentyn A**

Mae Plentyn A yn 11 oed ac wedi cael diagnosis o Syndrom 18Q, oedi yn siarad, anawsterau dysgu, gorsymudedd/ffyrfder isel yn y cyhyrau.

Mae Plentyn A yn mynd i glwb chwarae bob dydd Gwener ac yn derbyn cefnogaeth un i un.

Yn ystod y clwb, maen nhw’n mwynhau gemau lle defnyddir y dychymyg a chwarae rôl gyda'r staff a phlant eraill. Mae Plentyn A yn gymdeithasol iawn ac mae’n sgwrsio â phawb am amrywiaeth o bynciau. Mae’n arbennig o hoff o ddweud jôcs.

Er bod Plentyn A yn mwynhau sgwrsio, mae weithiau’n cael trafferth gyda’i sgiliau cyfathrebu ac yn cael anawsterau yn mynegi ei hun o bryd i’w gilydd. Ar yr adegau hyn, mae Plentyn A weithiau’n cynhyrfu a gallai staff helpu drwy roi sicrwydd, symleiddio eu hiaith, annog Plentyn A i arafu eu lleferydd a defnyddio ystumiau, arwyddion neu gymhorthion gweledol.

 Mae Plentyn A i fod i ddechrau darpariaeth ieuenctid y mis nesaf. I gefnogi hyn, bydd staff cyfarwydd yn y clwb ieuenctid, a bydd nifer o weithgareddau adeiladu tîm yn cael eu trefnu i fagu hyder yn y grŵp newydd ac annog y plentyn i wneud ffrindiau.

**Person Ifanc B**

Mae Person Ifanc B yn 14 oed ac wedi cael diagnosis o hemimegalenceffali, epilepsi, ac oedi datblygiadol. Maen nhw’n defnyddio cadair olwyn ac mae ganddyn nhw diwb PEG.

Mae Person Ifanc B yn mynd i glwb ieuenctid bob dydd Llun ac yn derbyn cefnogaeth un i un.

Pan fyddan nhw’n mynd i’r clwb, maen nhw’n hoffi cael eu codi ar y trampolîn adlam ac mae’r staff yn eu bownsio'n ysgafn. Mae'n ymddangos bod Person Ifanc B yn mwynhau'r ysgogiad synhwyraidd a geir gan y dirgryniadau a'r symudiadau. Mae'r symudiad rhythmig yn rhoi cyfle iddyn nhw ymlacio, ac mae Person Ifanc B yn ymddangos yn dawel ac yn hapus.

Mae Person Ifanc B hefyd yn mwynhau cymryd rhan mewn gweithgareddau a gemau grŵp gydag unigolion eraill yn y clwb, gwneud cyswllt llygaid, gwenu a chwerthin ar rai o giamocs ei ffrind!